พิษเออีซีสังคมดี-สวล.เละ ทีดีอาร์ไอชี้เพิ่มสวัสดิการ
ทีดีอาร์ไอ ชี้เปิดเออีซีช่วยสังคมดีขึ้นแต่สิ่งแวดล้อมเละ แนะเพิ่มระดับความคุ้มครองด้านสังคมและสวัสดิการ
27 พ.ย. 2555

ทีดีอาร์ไอ ชี้เปิดเออีซีช่วยสังคมดีขึ้นแต่สิ่งแวดล้อมเละ แนะเพิ่มระดับความสิ่งแวดล้อมด้านสังคมและสวัสดิการ 
นายสมชัย จิตสุชน ผู้อำนวยการวิจัย สถาบันวิจัยเพื่อการพัฒนาประเทศไทย (ทีดีอาร์ไอ) กล่าวถึงผลวิจัยประชาคมเศรษฐกิจอาเซียน (เออีซี) ผลกระทบต่อการเปลี่ยนแปลงทางสังคมและช่องว่างทางรายได้ ว่า เออีซีทำให้มติทางสังคมดีขึ้น เช่น ผลต่อความยากจน ความเหลื่อมล้ำในประเทศ สุขภาพพื้นฐาน การศึกษา แต่ผลกระทบต่อสภาพแวดล้อมจะแย่ลง โดยเฉพาะการปล่อยก๊าซคาร์บอนไดออกไซด์จะเพิ่มขึ้น ตามกิจกรรมเศรษฐกิจที่เพิ่มขึ้น
ดังนั้น กลุ่มประเทศอาเซียนต้องร่วมกันแก้ไขปัญหา ขณะเดียวกันช่องว่างทางสังคมระหว่างประเทศสมาชิกจะมีเพิ่มมากขึ้นตามระดับการรวมกันทางเศรษฐกิจ สวนทางกับการลดช่องว่างทางเศรษฐกิจ 
ทีดีอาร์ไอเสนอแนะให้จัดเตรียมการนโยบาย ด้านนโยบายสังคม ต้องเร่งสร้างความร่วมมือด้านสังคมและวัฒนธรรม เพิ่มระดับความคุ้มครองทางสังคมและสวัสดิการ เร่งพัฒนาทรัพยากรมนุษย์ และนโยบายการลงทุนที่เป็นมิตรกับสิ่งแวดล้อม (สวล.)
ด้านนายอาคม เติมพิทยาไพสิฐ เลขาธิการคณะกรรมการพัฒนา การเศรษฐกิจและสังคมแห่งชาติ(สศช.) กล่าวว่า โจทย์ของประเทศไทย คือจะต้องเพิ่มประสิทธิภาพการแข่งขัน แบ่งปันผลประโยชน์ความเจริญเติบโตทุกระดับ ลดช่องว่างความเหลื่อมล้ำ 
ทั้งนี้ สศช.ได้กำหนดเป้าหมายประเทศไทย 5-10 ปีข้างหน้า ว่าจะต้องหลุดพ้นจากประเทศรายได้ปานกลาง เพิ่มรายได้ต่อหัวเป็น 1.24 หมื่นเหรียญสหรัฐต่อปี รักษาการเติบโตของเศรษฐกิจเป็นปีละ5-6%